kobi-samarhalder_bangla
কবি সমর হালদারের জন্ম দক্ষিণ ২৪ পরগণা জেলার জয়নগর এলাকায় 'করাবেগ' গ্রামে হয়েছিল | তাঁর
জন্মের ১০ দিন আগেই তাঁর পিতার মৃত্যু হয় | মাত্র পাঁচ বছর বয়সেই মা শেষ নিঃশ্বাস ত্যাগ করেন | এর
পর তাঁর কাকা শ্রী যতীন্দ্রনাথ হালদারের কাছেই তিনি মানুষ হন |
'করাবেগ চরাঘাটা জুনিয়ার হাই স্কুলে' 'বর্ণ পরিচয়' পড়েই তিনি বিদ্যা চর্চার পর্বে ইতি টানতে বাধ্য হন,
মূলত দারিদ্রের কারণেই |
এর পর বাড়ী বাড়ী কাজ করে চলে কিছু কাল | বছর পনেরো বয়সে যাত্রা দলে অভিনয়ে উত্সাহী হয়ে
ওঠেন | ১৯৮০ সালে যোগ দেন কলকাতার বালিগঞ্জের 'সুশীল অগ্রদূত অপেরায়' | সেখানে তিনি ধীরে ধীরে
প্রধান কলাকুশলীদের মধ্যে একজন হয়ে ওঠেন | ২২শে জানুয়ারী ২০০৭ তারিখে তাঁর সাথে আলাপ করার
সময়, প্রায় ২৫ বছর পরও তাঁর সেই সময়েকার একটি যাত্রা 'বাঁশের কেল্লা' থেকে অভিনয়ের কিছু অংশ
স্মৃতি থেকে পাঠ করে আমাদের শুনিয়ে অবাক করে দিয়েছিলেন!
তিন বছর যাত্রা দলে কাজ করার পরে গ্রামে ফিরে যাবার পর কাকা তাঁর বিবাহ দিয়ে দেন | সংসারের
দায় দায়ীত্ব কাঁধে চাপতেই, তাঁকে আবার চলে আসতে হয় কলকাতায় | পেটের তাগিদে জুটিয়ে নিলেন
সাইকেল রিকশা চালনার কাজ | যাত্রা-অভিনয়ের জগতে আর তাঁর ফেরা হয়নি | ঢাকুরিয়া-সেলিমপুর-
কসবা অঞ্চলে এখনও তিনি সাইকেল রিকশা চালিয়ে থাকেন | দুই মেয়ে নিয়ে তাঁর সংসার |
তাঁর কবিতার জগতে প্রবেশটি বড় অদ্ভূত! ১৯৮৫ সালে একদিন, রোজকার মতন তিনি তাঁর নির্দিষ্ট
স্ট্যান্ডে সাওয়ারীর জন্য অপেক্ষা করছিলেন | সেদিন ভাগ্য প্রসন্ন ছিল না | বহুক্ষণ বসেও যখন কোন
সাওয়ারী পেলেন না তখন চুপচাপ তাঁর দুর্ভাগ্যজনক, কঠিন জীবনের কথা কথা ভাবতে ভাবতে কবিতা
বেরিয়ে আসতে থাকল! লেখা হল তাঁর প্রথম কবিতা 'কঠিন জীবন' | তাঁরপর থেকে যখনই তাঁকে কোন
ঘটনা বা দুর্ঘটনা নাড়া দিয়েছে, তার অন্তরের কথা তিনি কবিতার মাধ্যমে প্রকাশ করেছেন | তাঁর অনেক
কবিতাই বড় মেয়ে সবিতা, বাবার কাছে শুনে শুনে লিখে রাখেন | সবিতা কলকাতার 'সাউথ সিটি' বা
'শিবনাথ শাস্ত্রী' কলেজের বাংলা অনার্সের ছাত্রী |
এর মধ্যে কবির পরিচয় হয় শ্রাবণী সংগীতায়তনের শ্রীমতী গায়ত্রী দাশ শর্মার সাথে | তাঁর চেষ্টাতেই কবি
সমর হালদারের কবিতা প্রথম প্রকাশিত হয়ে লোকসমক্ষে চলে আসে | তাঁর কবিতা প্রকাশিত হয়েছে
সংগীতীয়তন বাত্সরিক পত্রিকা, পাললিক এবং ঢাকুরিয়া শীতলাতলা কালীবাড়ীর সাহিত্য পত্রিকায় |
নানান যায়গা থেকে তিনি সম্বর্ধিতও হয়েছেন |
যোগাযোগ:  ১৪ এন সি চৌধুরী রোড, কলকাতা ৭০০০৮২